ఐదో మాసంలోనూ ఎగుమతులు పతనం
-  ఏప్రిల్‌లో 14% క్షీణత
            న్యూఢిల్లీ : వరుసగా ఐదో మాసంలోనూ భారత ఎగుమతులు పడిపోయాయి. ఈ ఏడాది ఏప్రిల్‌ మాసంలో ఎగుమతులు 13.96 శాతం పతనమై 22.05 బిలియన్‌ డాలర్లకు దిగజారాయని కేంద్ర వాణిజ్య మంత్రిత్వశాఖ శుక్రవారం వెల్లడించింది. ఇంతక్రితం మార్చిలోనూ ఎగుమతులు 21 శాతం తగ్గాయి. ప్రపంచ మార్కెట్లో ముడి చమురు ధరలు దిగిరావడంతో గత మాసంలో భారత దిగుమతులు 7.48 శాతం తగ్గి 33.05 బిలియన్‌ డాలర్లుగా చోటు చేసుకుంది. ఈ మాసంలో ముడి చమురు దిగుమతులు ఏకంగా 42.65 శాతం క్షీణించి 7.44 బిలియన్‌ డాలర్లకు దిగివచ్చాయి. ఏప్రిల్‌లో వాణిజ్య లోటు 10.99 బిలియన్‌ డాలర్లుగా నమోదయ్యింది. గతేడాది ఇదే మాసంలో 10.09 బిలియన్‌ డాలర్ల వాణిజ్య లోటు చేసుకుంది. మార్చిలో వాణిజ్య లోటు 11.79 బిలియన్‌ డాలర్లుగా ఉంది. గత ఏప్రిల్‌ మాసంలో బంగారం దిగుమతులు ఏకంగా 78.33 శాతం పెరిగి 3.13 బిలియన్‌ డాలర్లకు చేరాయి. వాణిజ్యలోటుకు పసిడి ప్రధాన కారణంగా ఉంది.
మీ స్నేహితులకు రికమెండ్ చెయ్యండి